b"\n_START_ARTICLE_\nKo\xc5\xa1ice\n_START_PARAGRAPH_\nKo\xc5\xa1ice (mad\xc5\xbearsko Kassa, nem\xc5\xa1ko Kaschau, latinsko Cassovia) so s pribli\xc5\xbeno 235.000 prebivalci drugo najve\xc4\x8dje slova\xc5\xa1ko mesto. Nahajajo se v vzhodnem delu dr\xc5\xbeave, ob reki Horn\xc3\xa1d. Koordinate mesta so 48\xc2\xb043' severno in 21\xc2\xb015' vzhodno. V mestu je sede\xc5\xbe slova\xc5\xa1kega ustavnega sodi\xc5\xa1\xc4\x8da, ve\xc4\x8d univerz, rimskokatoli\xc5\xa1ke nad\xc5\xa1kofije (od leta 1995), evangeli\xc4\x8danske ter gr\xc5\xa1kokatoli\xc5\xa1ke \xc5\xa1kofije._NEWLINE_Ime mesta izvira bodisi iz osebnega imena Ko\xc5\xa1a bodisi iz slova\xc5\xa1ke besede ko\xc5\xa1a (gozdna poseka) ali kosi\xc4\x8d (kositi, \xc5\xbeeti)._NEWLINE_Dokazi poselitve obmo\xc4\x8dja mesta segajo vse do starej\xc5\xa1e kamene dobe. V 7. stoletju ga poselijo Avari, v 8. pa Slovani. V 9. stoletju postane sestavni del Nitranske kne\xc5\xbeevine. Konec 11. stoletja je mesto vklju\xc4\x8deno v Kraljevino Mad\xc5\xbearsko, v 13. stoletju se slovanskim staroselcem pridru\xc5\xbeijo \xc5\xa1e nem\xc5\xa1ki priseljenci. Mesto, ki je bilo leta 1230 prvi\xc4\x8d pisno omenjeno, dobi leta 1248 kot eno prvih mad\xc5\xbearskih naselij mestne pravice, leta 1369 pa \xc5\xa1e svoj prvi grb. V 15. stoletju je mesto doseglo svoj vi\xc5\xa1ek kot vodilno v Pentapolitani, zavezni\xc5\xa1tvu petih mest, ki so ga poleg Ko\xc5\xa1ic sklenili \xc5\xa1e Bardejov, Levo\xc4\x8da, Pre\xc5\xa1ov in Sabinov. Od takrat so Ko\xc5\xa1ice eno najpomembnej\xc5\xa1ih mad\xc5\xbearskih mest in drugo najpomembnej\xc5\xa1e mesto (za Bratislavo) na ozemlju dana\xc5\xa1nje Slova\xc5\xa1ke. V 17. in 18. stoletju, so Ko\xc5\xa1ice, takrat dejanska prestolnica Gornje Mad\xc5\xbearske, rezidenca Ferenca II. R\xc3\xa1k\xc3\xb3czija in sredi\xc5\xa1\xc4\x8de mad\xc5\xbearskega upora proti Habsbur\xc5\xbeanom. Leta 1918 postanejo del \xc4\x8ce\xc5\xa1koslova\xc5\xa1ke, poleti 1919 za kratek \xc4\x8das postanejo sede\xc5\xbe Slova\xc5\xa1ke sovjetske republike. V 20 letih pade prej tri\xc4\x8detrtinski dele\xc5\xbe Mad\xc5\xbearov na manj kot 4\xc2\xa0%, dele\xc5\xbe Slovakov pa s pribli\xc5\xbeno petine naraste na ve\xc4\x8d kot 90\xc2\xa0%. Leta 1938 jih za 7 let zasede Mad\xc5\xbearska. Med 21. februarjem in 21. aprilom 1945 so bile prestolnica osvobojene \xc4\x8ce\xc5\xa1koslova\xc5\xa1ke. 5. aprila istega leta so komunisti predstavili ko\xc5\xa1i\xc5\xa1ki vladni program, ki so ga udejanili tri leta kasneje._NEWLINE_Zgodovinsko sredi\xc5\xa1\xc4\x8de tega sicer industrijskega (\xc5\xbeelezarskega) in s spalnimi predmestji obdanega mesta se razprostira ob Glavni ulici (Hlavn\xc3\xa1). Na njej se nahaja tudi katedrala sv. Elizabete iz 15. stoletja, ki je najve\xc4\x8dja slova\xc5\xa1ka cerkev."